b'\n_START_ARTICLE_\nKirke\n_START_PARAGRAPH_\nKirke (muinaiskreikaksi \xce\x9a\xce\xaf\xcf\x81\xce\xba\xce\xb7) on kreikkalaisessa mytologiassa jumalatar ja velho. Kirke oli auringonjumala Helioksen ja okeanidi Persen tyt\xc3\xa4r ja Aieteen ja Pasifaen sisar. Kirken kerrotaan muuttaneen monet rakastamansa miehet el\xc3\xa4imiksi, varsinkin jos he hyljeksiv\xc3\xa4t h\xc3\xa4nt\xc3\xa4. Kirke on vertauskuva viettelev\xc3\xa4st\xc3\xa4 naisesta, joka saa vieh\xc3\xa4tysvoimallaan unohtamaan kaiken muun.\n_START_SECTION_\nOdysseia\n_START_PARAGRAPH_\nHomeroksen eepoksessa Odysseia Kirken kuvataan asuvan Aiaian saarella palatsissa, joka sijaitsi tihe\xc3\xa4n mets\xc3\xa4n keskell\xc3\xa4 olevalla aukiolla. Sen ymp\xc3\xa4rill\xc3\xa4 kuljeskeli vieraille yst\xc3\xa4v\xc3\xa4llisi\xc3\xa4 susia ja leijonia, jotka todellisuudessa olivat Kirken el\xc3\xa4imiksi loihtimia miehi\xc3\xa4._NEWLINE_Kirke kutsui Odysseuksen merimiehet juhlap\xc3\xa4iv\xc3\xa4lliselle, joka muutti n\xc3\xa4m\xc3\xa4 sioiksi. Vain Eurylokhos ep\xc3\xa4ili petosta eik\xc3\xa4 nauttinut ateriaa. H\xc3\xa4n pakeni kertomaan Odysseukselle ja muille laivaan j\xc3\xa4\xc3\xa4neille miehille toveriensa kohtalosta. Odysseus l\xc3\xa4hti pelastamaan miehist\xc3\xb6ns\xc3\xa4, mutta matkalla h\xc3\xa4net pys\xc3\xa4ytti Hermes, joka kehotti h\xc3\xa4nt\xc3\xa4 nauttimaan taikayrtti\xc3\xa4, molybdeenikukkaa, joka est\xc3\xa4isi Kirken taian vaikutuksen. Hermes my\xc3\xb6s kehotti Odysseusta karkaamaan miekkansa kanssa Kirken kimppuun uhaten tappaa t\xc3\xa4m\xc3\xa4n kun t\xc3\xa4m\xc3\xa4 yritt\xc3\xa4isi muuttaa Odysseuksen el\xc3\xa4imeksi taikasauvallaan, jolloin Kirke pyyt\xc3\xa4isi h\xc3\xa4nt\xc3\xa4 makaamaan kanssaan. T\xc3\xa4h\xc3\xa4nkin Odysseuksen tulisi suostua, mutta vasta sen j\xc3\xa4lkeen, kun h\xc3\xa4n olisi vannottanut Kirkea olemaan tekem\xc3\xa4st\xc3\xa4 h\xc3\xa4nelle mit\xc3\xa4\xc3\xa4n pahaa, koska muuten Odysseus menett\xc3\xa4isi s\xc3\xa4ngyss\xc3\xa4 sek\xc3\xa4 rohkeutensa ett\xc3\xa4 miehuutensa._NEWLINE_Kaikki tapahtui juuri kuten Hermes oli kertonut, ja Kirke muutti siat takaisin miehiksi. Odysseuksen ja Kirken suhde jatkui koko vuoden, jonka ajan Odysseus miehineen vietti saarella. Kirke my\xc3\xb6s neuvoi Odysseusta kysym\xc3\xa4\xc3\xa4n ohjeita kotiinpaluuta varten Teiresiaalta ja opasti itsekin, miten v\xc3\xa4ltt\xc3\xa4\xc3\xa4 vaaroja matkalla._NEWLINE_Kirken lapsiksi mainitaan h\xc3\xa4nen Odysseuksen kanssa saamat Agrios, Latinos ja Telegonos. Hyginus lis\xc3\xa4\xc3\xa4 joukkoon Nausithooksen, mutta v\xc3\xa4itt\xc3\xa4\xc3\xa4 Latinoksen syntyneen suhteesta Telemakhoksen kanssa. N\xc3\xa4iden lis\xc3\xa4ksi h\xc3\xa4nen kerrotaan synnytt\xc3\xa4neen Faunoksen Poseidonille._NEWLINE_Roomalaiset runoilijat k\xc3\xa4yttiv\xc3\xa4t Kirke\xc3\xa4 my\xc3\xb6s omissa kirjoituksissaan. H\xc3\xa4nen kerrottiin muuttaneen Ausonian kuninkaan Picuksen tikaksi ja Skyllan Odysseuksenkin kotimatkallaan kohtaamaksi hirvi\xc3\xb6ksi.'